Informacija asmenims ir šeimoms, pageidaujantiems išsinuomoti socialinį būstą
Pagal Lietuvos Respublikos paramos būstui įsigyti ir išsinuomoti įstatymą (toliau – Įstatymas), teisę į Šilalės rajono savivaldybės socialinį būstą turi šeimos ir asmenys, turintys nuolatinę gyvenamąją vietą Šilalės rajono savivaldybėje arba įtraukti į nedeklaravusių gyvenamosios vietos asmenų apskaitą Šilalės rajono savivaldybėje, neturintys Lietuvos Respublikos teritorijoje nuosavybės teise priklausančio būsto, arba turimo būsto naudingasis plotas, tenkantis vienam šeimos nariui, yra mažesnis kaip 10 kvadratinių metrų arba mažesnis kaip 14 kvadratinių metrų, jei šeimoje yra neįgalusis arba asmuo, sergantis lėtinėmis ligomis, ir kurių Gyventojų turto deklaravimo įstatymo nustatyta tvarka deklaruotas turimas turtas ir gautos pajamos už kalendorinius metus iki prašymo suteikti paramą būstui išsinuomoti pateikimo dienos neviršija Įstatyme nustatytų dydžių. Asmenys ir šeimos, turintys teisę į paramą būstui išsinuomoti, pateikę Šilalės rajono savivaldybės administracijai prašymą (BP-3 forma), įrašomi į asmenų ir šeimų, turinčių teisę į paramą būstui išsinuomoti, sąrašus pagal prašymo įregistravimo datą.  Asmenys, turintys teisę į socialinio būsto nuomą, gali pasinaudoti būsto nuomos ar išperkamosios būsto nuomos mokesčių dalies kompensacija, išsinuomoję fiziniams ar juridiniams asmenims (išskyrus savivaldybes) priklausantį tinkamą būstą (būsto nuomos ar išperkamosios būsto nuomos sutartis privalo būti įregistruota Lietuvos Respublikos nekilnojamojo turto registre) ir kurių Gyventojų turto deklaravimo įstatymo nustatyta tvarka deklaruotas turimas turtas ir gautos pajamos už kalendorinius metus iki prašymo suteikti paramą būstui išsinuomoti pateikimo dienos neviršija nustatytų  dydžių. 
Vadovaujantis Įstatymo 11 straipsnio 4 dalimi, nustatant asmenų ir šeimų teisę į paramą būstui įsigyti ar išsinuomoti, skaičiuojamos asmenų ir šeimų grynosios pajamos, gautos iš bendros gautų pajamų sumos atskaičius gyventojų pajamų mokestį, valstybinio socialinio draudimo, privalomojo sveikatos draudimo įmokas ir pinigines lėšas vaikui (įvaikiui) išlaikyti (alimentus) iš jas mokančio asmens pajamų. Asmenų ir šeimų pajamos, gautos pagal individualios veiklos vykdymo pažymą, skaičiuojamos atskaičius leidžiamus atskaitymus. 
Šeimos ir asmenys išbraukiami iš sąrašų socialiniam būstui išsinuomoti, kai: 
1) įsigyja būstą nuosavybės teise, išskyrus atvejus, kai įsigyto būsto naudingasis plotas, tenkantis vienam šeimos nariui, yra mažesnis už nustatytą normatyvą; 
2) gyventojų turto deklaravimo įstatymo nustatyta tvarka deklaruotas turimas turtas ar gautos pajamos už kalendorinius metus daugiau kaip 25 procentų viršija nustatytą normatyvą; 
3) miršta į sąrašą įrašytas asmuo ir nelieka šeimos narių; 
4) šeima (visi šeimos nariai) ar asmuo išvyksta nuolat gyventi į kitos savivaldybės ar valstybės teritoriją;
 	5) asmeniui ar šeimai jau išnuomotas socialinis būstas; 
6) šeima ar asmuo, gavę pasiūlymą nuomotis socialinį būstą, neišreiškia sutikimo ar nesutikimo nuomotis pasiūlytą socialinį būstą; 
7) šeimai ar asmeniui suteiktas valstybės iš dalies kompensuojamas būsto kreditas; 
8) pateikia rašytinį prašymą išbraukti iš asmenų ir šeimų, turinčių teisę į paramą būstui išsinuomoti, sąrašo; 
9) asmuo ar šeima pasibaigus kalendoriniams metams (iki gegužės 1 dienos) nepateikė Gyventojų turto deklaravimo įtatyme nustatyta tvarka turto (įskaitant gautas pajamas) deklaracijos; 
10) asmuo ar šeima, pateikė žinomai neteisingus duomenis apie turtą, gaunamas pajamas, šeimos sudėtį arba deklaruotą gyvenamąją vietą, arba per mėnesį nuo deklaruotos gyvenamosios vietos pakeitimo, būsto įsigijimo, materialinės padėties pasikeitimo apie tai nepranešė savivaldybės administracijai.
